Centrul de zi pentru vârstnici, la un an de la înființare

În luna august, Centrul de zi pentru vârstnici din municipiul Satu Mare a împlinit un an de la înființare.

Centrul funcționează în subordinea Direcţiei de Asistenţă Socială Satu Mare, în Cartierul Micro 14, Aleea Jiului nr. 64, și a fost deschis în cadrul proiectului european “Implicat şi activ la vârsta înţelepciunii”. Capacitatea centrului este de 40 de beneficiari. La momentul de față, 118 vârstnici din municipiul reședință de județ sunt înscriși la Centrul de zi, iar 40 de vârstnici, din categoria celor izolați la domiciliu, beneficiază de o masă caldă tot a doua zi.

Proiectul are două componente, centrul de zi în cadrul căruia vârstnicii beneficiar au parte de consiliere socială, consiliere posihologică și suport psihologic, asistenţă medicală primară, și o a doua componentă “Masa pe roţi” prin care Organizaţia Caritas, partener în proiectul implementat de Direcția de Asistență Socială Satu Mare, asigură mâncare caldă pentru 40 de vârstnici din municipiu. “Masa pe roți” (hrană caldă: felul întâi, felul al doilea și desert) ajunge la 40 de vîrstnici din Satu Mare care nu se pot deplasa pentru a-și cumpăra cele necesare și nu pot să își prepare mâncarea singuri.

Centrul de zi pentru vârstnici are ca principal serviciu activitatea de socializare. Activitățile sunt diversificate, spațiul fiind generos și permițând beneficiarilor să se relaxeze prin jocuri de societate, permițând organizarea de evenimente deosebite cuprinse inclusiv în calendarul religios, felicitarea vârstnicilor cu prilejul zilelor de naștere a acestora. La un an de când și-a deschis porțile, beneficiarii se declară mulțumiți de serviciile oferite la centru. De luni până vineri, de la ora 8 la 16, vârstnicii joacă biliard, cărți, remi, își fac mișcarea zilnică atât de necesară pe bicicleta de cameră de la centru, joacă tenis de masă. Vara aceasta, odată cu relaxarea, când restricțiile au fost mai puține în pandemie, Centrul de zi pentru vârstnici a reușit să organizeze inclusiv excursii pentru beneficiari, la ștrandurile din Tășnad și Mihăieni, la Mănăstirea Bârsana în Maramureș, și totodată să pună în scenă un bal în luna iulie și Maria Fest în august, cu un program pe gustul beneficiarilor.

Coordonatoarea Centrului de zi pentru vârstnici, Diana Rus – Schupler, informează că pot beneficia de serviciile centrului vârstnicii de la 65 de ani în sus. Aceasta este una din condițiile esențiale pentru a putea beneficia de serviciile Centrului de zi. A doua condiție esențială este ca persoana care solicită să beneficieze de servicii să aibă domiciliul în municipiul Satu Mare, iar a treia este să fie independentă, în sensul în care să nu fie persoană imobilizată la pat, să se poată deplasa singură.

În prezent, cel mai în vârstă beneficiar, sau dacă doriți, cel mai înțelept, este domnul Kruzlici Ioan Coloman, care are 89 de ani și este unul dintre cei mai plini de energie, unul dintre cei mai mari povestitori ai centrului.